সরকারি চাকরিতে বয়স বাড়ানোর দাবি নিয়ে ফের আন্দোলনNarailkantho-Latest Bangla News & Entertainment... | Narailkantho-Latest Bangla News & Entertainment... সরকারি চাকরিতে বয়স বাড়ানোর দাবি নিয়ে ফের আন্দোলন | Narailkantho-Latest Bangla News & Entertainment...
Home জাতীয় সরকারি চাকরিতে বয়স বাড়ানোর দাবি নিয়ে ফের আন্দোলন
সরকারি চাকরিতে বয়স বাড়ানোর দাবি নিয়ে ফের আন্দোলন
নড়াইল কণ্ঠ : সরকারি চাকরিতে প্রবেশের বয়সসীমা ৩৫ বছর করার দাবিতে ফের আন্দোলনে নেমেছেন চাকরি প্রত্যাশী ও শিক্ষার্থীরা। শনিবার (০৭ সেপ্টেম্বর) সকাল ১১টায় বাংলাদেশ সাধারণ ছাত্র পরিষদ, বাংলাদেশ সাধারণ ছাত্র সংগ্রাম পরিষদ এবং বাংলাদেশ ছাত্র পরিষদের উদ্যোগে ঢাকা বিশ্ববিদ্যালয়ের রাজু ভাস্কর্যের সামনে আয়োজিত মহাসমাবেশে আন্দোলনকারীরা বলেন, এ দাবি আদায় না হওয়া পর্যন্ত তারা রাজপথ ছাড়বেন না।
সরকারি চাকরিতে আবেদনের বয়সসীমা ৩৫ বছরে উন্নীত করার জন্য দশম জাতীয় সংসদের জনপ্রশাসন মন্ত্রালয় সম্পর্কিত সরকারের স্থায়ী কমিটি পর পর তিনবার বাস্তবায়নের সুপারিশ এবং বর্তমান সরকারের নির্বাচনী ইশতেহারের অঙ্গীকার, চাকরিতে আবেদনের বয়স বৃদ্ধি দ্রুত বাস্তবায়নের দাবিতে এ মহাসমাবেশের আয়োজন করা হয়।
সমাবেশে সাধারণ ছাত্র পরিষদের মুখপাত্র ইমতিয়াজ হোসেন বলেন, ‘সংসদে জনপ্রশাসন মন্ত্রণালয় সম্পর্কিত স্থায়ী কমিটি পরপর তিনবার সুপারিশের পরও কেন উপেক্ষা করা হচ্ছে? সরকার ২৮ লাখ তরুণের দাবি কেন অবহেলা করছে? আমরা বলতে চাই দ্রুত সময়ে আমাদের দাবি মেনে নিন।
সমাবেশে সরকারের উদ্দেশে আন্দোলনকারী এম এ আলী বলেন, ‘সরকার আমাদের সঙ্গে চরম অন্যায় করছে। আমরা চাকরির বয়স ৩০ থেকে ৩৫ করার লক্ষ্যে অত্যন্ত শান্তিপূর্ণভাবে আজ পর্যন্ত আন্দোলন করে আসছি।’
এ সময় তিনি সরকারকে হুঁশিয়ারি দিয়ে বলেন, যদি আমাদের দাবিটি অবিলম্বে বাস্তবায়ন করা না হয়, তাহলে বাংলার ৬৪ জেলাতে আমরা দুর্বার আন্দোলন গড়ে তুলব। শিক্ষাপ্রতিষ্ঠানে ধর্মঘট পালন করব।
তিনি আরও বলেন, ‘আমরা বর্তমান সরকারকে বড় আশা নিয়ে ক্ষমতায় এনেছি। প্রধানমন্ত্রী আমাদের কথা দিয়েছিলেন বাংলাদেশে চাকরিতে প্রবেশের বয়সসীমার ব্যাপারে যৌক্তিক সমাধান দেওয়া হবে। কিন্তু আমরা এখনও এর যৌক্তিক সমাধান পাইনি।’
আরেক আন্দোলনকারী আলামিন রাজু বলেন, ‘আওয়ামী লীগের নির্বাচনী ইশতেহারে ৩৩ পৃষ্ঠায় বয়স বৃদ্ধির ঘোষণা ছিল। কিন্তু জনপ্রশাসন প্রতিমন্ত্রী অধ্যাপক ফরহাদ হোসেনের কথায় আমরা বেকার যুব-ছাত্রসমাজ হতাশাগ্রস্ত।’
সমাবেশে আরও বক্তব্য দেন সংগঠনগুলোর বিভিন্ন পর্যায়ের প্রতিনিধি হারুন-অর-রশিদ, এমএ আলী, ইউসুফ জামিল, রফিকুল ইসলাম কিরন, মহাদেব সরকার, নাছির হোসেন, কামাল হোসেন, জসিম উদ্দিন, নাসরিন সুমি, অরুণিমা, নাহিদা আক্তার প্রমুখ।
সমাবেশে ঢাকাসহ সারাদেশের প্রতিটি জেলা এবং বিভিন্ন বিশ্ববিদ্যালয়ের ৩৫ বছর প্রত্যাশী শিক্ষার্থীরা ‘চাকরি নয় সুযোগ চাই, ৩৫ ছাড়া গতি নাই’, ‘৩০ নিপাত যাক ৩৫ এর জয় হোক’, ‘বয়সের ফ্রেমে মেধাকে বন্দি করা চলবে না’, ইত্যাদি স্লোগান লেখা প্ল্যাকার্ড প্রদর্শন করেন।
Previous articleকালিয়ায় গুলিসহ অস্ত্র ও ইয়াবা উদ্ধার, আটক ১
Next article৬০ নারী ‘দি ইঞ্জিনিয়ার্স-রত্নগর্ভা মা’ সম্মাননা পেলেন
অক্টোবর পর্যন্ত থাকবে ডেঙ্গুর প্রকোপ
100,396SubscribersSubscribe